Kære bestyrelsesformand

Planlægning af årsmøder og generalforsamlinger er lige nu i gang over hele landet.

På de følgende sider finder du et oplæg til den beretning, som formanden eller et af de øvrige bestyrelsesmedlemmer fremlægger.

Oplægget skal opfattes som et slags tag-selv-bord, hvor der er en række muligheder, og hvor du så selv skal sammensætte den menu, du ønsker.

Du/I kan overveje at bygge jeres beretning op omkring disse fire hovedpunkter – og så supplere med materiale fra de følgende sider der, hvor det er relevant.

1. Indledning: Antal medlemmer, årets udvikling, lidt om butikken.
2. Bestyrelsens arbejde: Præsentation af bestyrelsens medlemmer, antal møder, evt. udvalg i gang.
3. Aktiviteter i årets løb: Hvilke, hvor mange, temaer, målgrupper, osv.
4. Værdier i vores arbejde og fremtidsplaner: Hvad har vi særligt fokus på? Hvad sker der i bestyrelsen i den kommende tid?
5. Dialog med medlemmerne

Det er vigtigt, at I sætter jeres eget præg på beretningen og fortæller det fra bestyrelsens eget perspektiv. Måske har I så meget at fortælle om jeres lokale indsats, at vores inspirationsmateriale kun bliver brugt meget lidt.

I oplægget finder du forslag til, hvordan I kan involvere/engagere deltagerne efter beretningen.

PowerPoint skabelon

På Coop Forum kan du også finde

* en skabelon til powerpoint, du kan vise under beretningen.
* en tjekliste til opgaver før, under og efter et årsmøde eller en generalforsamling. Den kan bruges som rettesnor for bestyrelse og dirigent.

Materialer

Til brug for jeres generalforsamling eller årsmøde har foreningssekretariatet i Coop sendt materiale til alle butikker fra uge 5. Tjek venligst i butikken, om disse materialer er kommet. I kan bestille ekstra materialer på: <https://coopforum.dk/bestyrelsesarbejde/årsmoeder-generalforsamlinger/inspiration-og-materiale-til-jeres-moede/>

God fornøjelse med generalforsamlinger og årsmøder!

Med venlig hilsen  
Coops foreningssekretariat

Att.: [karsten.toksvig@coop.dk](mailto:karsten.toksvig@coop.dk), [June.scheibel@coop.dk](mailto:June.scheibel@coop.dk)

1: Indledning og bestyrelsen byder velkommen

Velkomst  
For Coop-ejet butik: Coop-kortet er beviset på, at du er medlem og dermed medejer af Coop.

For brugsforening: Coop-kortet er beviset på, at du er medlem og dermed medejer af vores brugsforening. Gennem brugsforeningens medlemskab af Coop er du også medejer af Coop som koncern.

I dag er vi samlet til det lokale møde, hvor I som medlemmer kan få indsigt i forretningen og give udtryk for, hvordan I synes, den skal udvikle sig.

Vi håber, at I vil bruge mødet til at få svar på jeres spørgsmål eller komme med jeres holdninger – grib muligheden og få noget at skulle ha’ sagt!

[Har I dækket op med dækkeservietter, så fortæl gerne, at deltagerne kan tage noter med spørgsmål, holdninger eller idéer. I kan tale om, hvad medlemmerne har skrevet, eller I kan opfordre til, at medlemmerne giver jer i bestyrelsen den udfyldte del af dækkeservietten.]

Vi er som bestyrelse glade for at give jer mulighed for at få indflydelse og være med til at sætte jeres præg på lokalsamfundet og butikkens udvikling. Der er også her på mødet i dag, at I som medlemmer vælger butikkens bestyrelse, som varetager jeres lokale interesser.

Coop er en andelsforening

Co-op betyder samarbejde, fordi vi er mere end 1,8 millioner danskere sammen om andelsforeningen Coop. Som medlem har du betalt et indskud, og dermed købt en andel, da du meldte dig ind, og derfor ejer du en lille del af Coop.

Fællesskabet og vores medlemsdemokrati er det, der skiller os fra de fleste andre virksomheder, og det er med til at gøre vores butik/brugsforening til noget helt særligt.

Både Coop og alle de selvstændige brugsforeninger i Coop er 100 % ejet af medlemmerne. Vi har altså ingen aktionærer, der skal have udbytte af vores forretning. Vi har kun vores medlemmer at tage hensyn til.

Nye medlemmer i 2019

I 2019 har mere end 53.000 nye medlemmer, meldt sig ind i foreningen. Så pr. 1. januar 2020 er vi 1.838.661 medejere af Coop og brugsforeningerne.

Her i vores butik har vi fået xxxx nye medlemmer.

[indsæt tal – hvis du ikke kender tallet, kan du oplyse det aktuelle medlemstal, som du finder på Mit Coop Forum bag log ind - eller i butikkens driftsrapport]

[fortæl evt. om bestyrelsens særlige indsats med at engagere og rekruttere medlemmer i det forgangne år – hvad har I gjort og hvordan har reaktionerne været?]

Hvis nogen af vores nye medlemmer er med her i dag, vil vi ønske jer et særligt velkommen!

Husk at I altid er velkomne til at tage fat i os i bestyrelsen, hvis I har forslag til nye tiltag, idéer til arrangementer eller bare vil vide mere om, hvordan det går med jeres egen butik.

Ud over at drive god og ansvarlig forretning for alle kunder, er det vores opgave at give vores medlemmer særlige fordele og indflydelse:

Som medlem får du bonus og personlige tilbud, når du handler og bruger Coop app’en eller viser dit medlemskort.

[Her kan I fortælle lidt om årets udvikling i butikken – men husk at uddeler/varehuschef også har egen beretning]

Coop App og ”Scan & Betal”

[har I fået Scan & Betal i jeres butik? Så fortæl om det og bestyrelsens erfaringer med det med inspiration fra nedenstående]

Scan & Betal blev i løbet af 2019 rullet ud over hele landet, så medlemmer og kunder kan springe køen over og selv scanne deres varer med Coop App’en undervejs i butikken eller benytte selvbetjeningskasser ved udgangen.

”Scan & Betal” er blevet indført i alle Coops butikker og i langt de fleste brugsforeninger.

Coop App’en fik sit gennembrud i 2018 og har i 2019 med over 1,6 mio. downloads og 450.000 aktive brugere igen øget sin popularitet.

Dermed er der ved at være et effektivt alternativ til de trykte tilbudsaviser, som flere og flere siger nej tak til samtidig med, at omkostningerne til distribution blot stiger.

I april 2019 blev antallet af personlige tilbud udvidet, så vi medlemmer nu kan aktivere 10 tilbud ud af 50 mulige – altså dobbelt så mange som tidligere.

Hvis du endnu ikke er kommet i gang med at bruge Coop App eller har spørgsmål – så er du velkommen til at tage fat og få vejledning fra os i bestyrelsen.

Samvirke

Som medlem får du også helt gratis Samvirke, som er Coops journalistiske medlemsmagasin, som klæder medlemmerne på til at træffe gode valg omkring forbrug, mad og bæredygtighed, og som giver inspiration til det gode hverdagsliv.

Samvirke udspringer af Coops idé om at oplyse forbrugerne, og vi opfordrer vores medlemmer til at tage Samvirke med hjem, både fordi det er et magasin af høj kvalitet, og som har høj troværdighed – og også fordi Samvirkes høje oplagstal er med til at understøtte annonceindtægterne, og dermed at vi har et godt medlemsblad.

Samvirke er ikke blot et magasin på papir - det kan også læses digitalt i Coop App’en eller på nettet og på sociale medier. Samvirke.dk er en af danskernes foretrukne hjemmesider, og Samvirke findes desuden på Facebook, Twitter og Instagram.

Som noget nyt kan medlemmerne også lytte til Samvirke som podcast, når de er på farten, eller hvis de foretrækker ny viden og journalistik i ørerne.

2: Bestyrelsens arbejde

Mange bliver tit overraskede over at høre, at der står lokale kræfter bag Coops butikker, og at vi er valgt af medlemmerne.

[Her kan I præsentere bestyrelsens medlemmer og fortælle om jeres arbejde – f.eks. antal møder, udvalg i gang, eller andet]

Vores bestyrelse arbejder også på

* at styrke fællesskabet i vores by/lokalområde
* at udvikle vores butik som indkøbssted
* at styrke Coops arbejde med ansvarligt forbrug

[kom gerne med konkrete eksempler…]

Medlemsdemokrati og Coops landsråd  
Coop har et levende medlemsdemokrati med aktive bestyrelser over hele landet.

Som lokal bestyrelse er vi med til at vælge landsrådet, som er den øverste landsdækkende forsamling, og i efteråret satte valgdeltagelsen rekord med 80,7 procent. Landsrådet træffer de større strategiske beslutninger, som for eksempel at stifte en bank for medlemmerne.

100 medlemmer af Coops landsråd er engagerede medlemmer, som er valgt ind af lokale bestyrelser i Kvickly, SuperBrugsen og Lokal- og Dagli’Brugsen.

Alle Coops medlemmer har mulighed for at engagere sig og få indflydelse på Coop og arbejdet i andelsforeningen.

For mange af os, er det vores lokale butik, der er omdrejningspunktet for vores engagement. Det er her, vi primært er aktive. Og det er her, vi er med til at gøre en forskel.

Coop er også en landsdækkende brugsbevægelse, og udviklingen af Coop har betydning for os alle og alle vores medlemmer.

Vi har brug for de bedste kandidater til landsrådet, fordi landsrådet har indflydelse på de store linjer i Coop. Vi har brug for kompetente medlemmer, der har store ambitioner på vores organisations vegne.

[Vil I som bestyrelse fortælle mere om mulighederne for at stille op til landsrådet, så se mere om landsrådsvalg 2020 til sidst i dokumentet]

3: Aktiviteter i årets løb

[Afhængig af, hvad I som bestyrelse har sat i gang og været en del af, så kan I fortælle om enkelte af nedenstående emner]

GoCook skaber madglæde og maddannelse  
Vores butikker og bestyrelser på tværs af landet har i mere end 10 år samarbejdet med skoler over hele landet for at give børn flere og bedre oplevelser i køkkenet.

Coops Skolekontakt er Danmarks største private skoletjeneste og hjælper grundskoler over hele landet til gennemarbejdede materialer om forbrug og madlavning.

Den største indsats over for skolerne er GoCook, hvor formålet er at inspirere børn til at lave mad.

Om Smagekassen:

Over 150.000 skoleelever på 8 ud af 10 grundskoler i Danmark arbejdede i november måned med årets GoCook smagekasse, der satte klima på menuen. Råvarer og materialer til klimavenlig madlavning blev udleveret til brug for madkundskab, når lærerne hentede GoCook Smagekassen i Kvickly, SuperBrugser og Lokal/Dagli’Brugser over hele landet.

[Stort set alle butikker har været med til at udlevere smagekassen. Hvis jeres butik har været med, så fortæl det her. Fortæl meget gerne også om de reaktioner, det har givet blandt lærere og elever på skolen.

I kan også invitere en lærer fra den lokale skole til jeres møde og fortælle om klassens oplevelser med Smagekassen.

Du kan se, hvilke skoler der har været med her: [skolekontakten.dk/smagekassekort](http://skolekontakten.dk/smagekassekort).]

Vi kan være stolte af, at vi som medlemmer er med til at støtte, at Coop hvert år sender tusindvis af skolebørn fra 4.-7. klasse i skolekøkkenerne med ca. 50 tons gratis råvarer, undervisningsmaterialer og opskrifter.

Om GoCook on Tour:

En anden vigtig aktivitet i GoCook er ”GoCook on tour”, hvor GoCook-mobilen ruller rundt til butikker i hele landet. Det særlige ved ”touren” er, at den samler butik, bestyrelse og lokale skoler om madlavningen.

Vores formål med GoCook er at skabe en generation af børn og unge, der er bedre til at lave mad end deres forældre. Vores aktiviteter gør børn nysgerrige og modige på ny mad – og det giver samtidig et fagligt løft i skolen.

[har jeres butik haft besøg af GoCook-mobilen i det forgangne år? Så fortæl om jeres oplevelser eller invitér en lærer fra den lokale skole til at komme og fortælle om klassens oplevelser.]

Støtte til lokalt foreningsarbejde - innovationspulje

Coop har i 2019 bevilget 1 million kroner til lokale medlemsaktiviteter i 79 forskellige bestyrelser over hele landet. Puljen skal bidrage til nye, lokale initiativer for og med medlemmerne, som er med til at vise, at vores butikker er noget helt specielt.

[Har I fået tilskud fra medlemsinnovationspuljen (tidl. Aktivitetspuljen), så fortæl om det her. Fortæl også, hvis I har lavet andre lokale aktiviteter. I kan nævne, at der altså også bruges penge fra budgettet i jeres lokale butik/brugsforening på aktiviteter for lokalsamfundet generelt eller inde i butikken for kunderne.]

Støtte til lokale investeringer (Coop-ejede butikker)

Bestyrelser i alle Kvickly, SuperBrugsen og Dagli´Brugsen har kunnet gribe muligheden for at få penge til investeringer i butikken, der kan gøre en forskel lokalt.

Gennem en særlig pulje til lokale investeringer har over 70 bestyrelser i 2019 i samarbejde med deres lokale butiksledelse, investeret for mere end 6 millioner kroner i alt fra nye kølere til maskiner i slagter- og bagerafdelingerne. På den måde er den enkelte bestyrelse med til at sætte sit præg på butikken, til fordel for medlemmer, kunder og medarbejdere.

[Er I blandt dem, der har fået mulighed for at investere, så fortæl om det her.]

Om ”Vores Madfællesskab”

[Har jeres bestyrelse været med til at stable fællesspisning på benene? Har I planer om det? Eller vil I gerne høre, om der er nogle af jeres medlemmer, der vil være med til at starte det op?   
Så kan I tage emnet op med inspiration fra nedenstående tekst]

”Vores Madfællesskab” er et koncept, som i det seneste år har vokset sig større og større i takt med, at fælles arrangementer, hvor borgerne spiser sammen, er blomstret op.

Idéen er, at Brugsen tager initiativet og inviterer borgere med til at arrangere fællesspisning.

Tilbagemeldingerne er, at samvær om mad og måltider kan noget helt særligt og er med til at styrke fællesskabet i byen eller kvarteret.

På tværs af landet har ildsjæle omkring den lokale brugs været vært for mere end 70 madfællesskaber for flere tusinde deltagere i 2019.

**Nye ansvarlige initiativer i Coop**

Noget af det, vi kan være stolte af som medlemsejet virksomhed er, at Coop – og dengang vi hed FDB - altid har været bannerfører for ansvarlighed. Vi var de første i verden til at tage økologi ind i dagligvarehandlen. Og vi går forrest i kampen mod farlig kemi, hvor vi gør, hvad vi kan, for at holde problematiske stoffer væk fra hylderne.

Vi i Coop vil fortsat være bedst. Vi har fortsat arbejdet med at udskifte 4000 emballager af plast, metal og glas med pap, papir og bio-plast. Og vi har lanceret en meget ambitiøs klimastrategi.

Her er et udvalg af de resultater i 2019, som vi er allermest stolte af:

1. **Forbud mod problematiske pesticider**Vi forbød 39 problematiske stoffer i produktionen af frugt og grønt, hvilket bl.a. betød udfasning af stoffet chlorpyrifos. Alle leverandører indvilligede i at efterleve de nye krav. Dog nægtede leverandører af konventionelt dyrkede bananer at efterleve kravet. Derfor sælger vi udelukkende økologiske bananer fra januar 2020.
2. **Åben varedeklaration og skærpede krav til legetøj**Som reaktion på flere sager om skadelige kemi i legetøj indførte vi åben varedeklaration for alt legetøj og skærpede kravene yderligere til indholdet i legetøjet. Coop gennemførte omfattende stikprøvekontroller og efteruddannelse af alle vores leverandører. De leverandører, som ikke kunne eller ville levere op til vores krav, blev opsagt.
3. **Væk med tobakken**Irma førte an, men inden året var omme, havde alle Coops kæder gemt tobakken væk. Bestyrelser i butikker og brugsforeninger over hele landet støttede op, da Coop indsatsen op med et borgerforslag om, at alle salgssteder skal skjule tobakken. Det stillede vi bl.a. sammen med DBU, DGI og Kræftens Bekæmpelse. Det pres medførte blandt andet, at Folketinget i december vedtog at gemme tobakken væk i alle butikker og kiosker.
4. **Verdens måske mest ambitiøse klimastrategi**I december lancerede vi en ny klimastrategi, der skal gøre Coop klimapositiv i 2030 og allerede i 2025 reducere vores CO2-udledninger fra Coops drift med 75 procent. Vi vil også bidrage til at sænke CO2-udledningen fra leverandører, transportører og forbrugere med mere end en million tons om året.
5. **154.000 børn lavede klimalivretter med GoCook**I uge 43-45 gik tusindvis af elever igen i køkkenet på skoler over hele landet med GoCook Smagekassen. Udstyret med paletknive, grydeskeer og undervisningsmaterialet, Klima-cool i køkkenet, eksperimenterede eleverne med retter som klimalækre forårsruller og veggie-sliders. Tre ud af fire af alle danske grundskoler deltog.
6. **Verdens mest bæredygtige emballage**I 2019 fortsatte vi arbejdet med at miljøforbedre emballagen. Vi udviklede bl.a emballage, der kan genanvendes og er produceret af genanvendte materialer. Det betyder for eksempel, at kødbakker nu bliver lavet af genanvendt plastik. I 2019 har vi sparet mere end 2.500 tons konventionel plastik.
7. **Madpyramiden relanceret som klimapyramiden**I august blev den velkendte Madpyramide relanceret som Klimapyramide i et nyt, flot design, som vi delte ud til kunder i alle butikker.   
   Anbefalingerne om at spise mest fra bunden og mindst fra toppen gælder stadig. På den måde spiser man ikke blot sundt, man sparer også klimaet for 25 procent CO2-udledning.
8. **Danmarks mest bæredygtige brand**Coops vedvarende og ambitiøse indsats for bl.a. økologi, sundhed, mindre madspild og dyrevelfærd blev for andet år i træk belønnet af danske forbrugere med prisen som det mest bæredygtige brand. Prisen blev uddelt af Sustainable Brand Index, som er Europas største undersøgelse om bæredygtighed.

Coop Crowdfunding

Det moderne begreb ”deleøkonomi” er i virkeligheden det grundlag, som Coop blev skabt på for mere end 150 år siden. Nemlig med andelsbevægelsens brugsforeninger, hvor forretningerne er ejet af forbrugerne.

Coop Crowdfunding så dagens lys i 2017, og formålet er at formidle kontakt mellem Coops 1,8 million medlemmer og danske fødevareproducenter.

Med crowdfunding gør vi det nemmere og billigere for producenterne at skaffe penge til at føre deres drømme for nye fødevarer ud i livet.

Samtidig giver det forbrugerne mulighed for at støtte konkrete projekter, som de synes godt om – og få en belønning eller en god rente.

Ved at støtte et projekt kan du være med til at gøre en forskel og hjælpe lokale ildsjæle.

Vi kan roligt sige, at Coop Crowdfunding har været en succes. I løbet af 2019 er antallet af brugere blevet fordoblet, og 8 ud af 10 af de projekter, som kommer på platformen kommer i mål og bliver finansieret.

[Har du eller nogen i bestyrelsen selv konkrete erfaringer med crowdfunding, så kan du overveje at dele dem. Kender I nogle af de lokale producenter, der har fået støtte, så fortæl gerne om det]

4: Værdier i vores arbejde og fremtidsplaner

[Fortæl: Hvad har vi særligt fokus på? Hvad sker der i bestyrelsen i den kommende tid?]

5: Dialog med medlemmerne

Vi vil i bestyrelsen rigtig gerne høre, hvad I som medlemmer mener om vores indsats og om butikken.

Som bestyrelse er vi valgt til at være jeres repræsentanter i butikken, og jo mere input vi får fra jer, jo mere kan vi være opmærksomme på, hvad der er vigtigt for jer, og bedre varetage jeres interesser som medejere.

Vores medlemmer kan være med

Vi vil også gerne invitere vores medlemmer til at engagere sig. Hvis du har en konkret idé til en aktivitet i butikken, brænder for en sag eller et samarbejde omkring lokale råvarer eller fællesskaber omkring mad til glæde og gavn for vores lokalsamfund/by/område, så kom og tag en snak med bestyrelsen.

[her kan I fortælle om et konkret projekt, bestyrelsen vil arbejde på i den kommende tid, eller hvis I har idéer, I har brug for engagerede medlemmer til at gøre til virkelighed.]

Vi vil gerne engagere endnu flere i fællesskaber, som baner vejen for en lidt bedre hverdag, hvor vi er sammen om bedre mad. Også selv om det måske ikke er alle, der nødvendigvis har lyst til at sidde i en bestyrelse. Der er masser af muligheder for at være med på andre måder.

Landsrådsvalg 2020 – Vil du have en plads?

Alle Coops medlemmer har mulighed for at få indflydelse på Coop og arbejdet i andelsforeningen.

For mange af os, er det vores lokale butik, der er omdrejningspunktet for vores engagement. Det er her, vi primært er aktive. Og det er her, vi er med til at gøre en forskel.

Vi har også brug for de bedste kandidater til landsrådet, fordi landsrådet har indflydelse på de store linjer i Coop. Vi har brug for kompetente medlemmer, der har store ambitioner på vores organisations vegne.

* Hvert år er halvdelen af landsrådets 100 medlemmer på valg. Dvs. at vi hvert efterår skal fylde 50 pladser i landsrådet med de bedste kandidater, der stiller i Kvickly, SuperBrugsen og Dagli’Brugsen i hele landet.
* Hver lokal bestyrelse kan opstille 3 kandidater til valget. Du kan som kandidat blive opstillet fra den midten af august til begyndelsen af september. Det er dog en god idé at kontakte os i din lokale butiks bestyrelse i god tid, hvis du er interesseret i at stille op.
* Afstemningen begynder i slutningen af september og varer en uge.

**Hvad laver landsrådet?**Landsrådet er Coops øverste myndighed og...

* varetager medlemmernes interesser i forhold til de selskaber, Coop driver
* vælger Coops formand og de andre medlemmer af Coops øverste bestyrelse.
* er i dialog med Coops daglige ledelse
* diskuterer det, der er vigtigt for medlemmerne: God forretning. Ansvarlighed. Medlemsprogram. Bedre mad. Udvikling af Coop.

Landsrådet har indflydelse på de store linjer: Landsrådet godkender Coops regnskab og ændringer af foreningens vedtægter og behandler forslag fra lokale bestyrelser

**Hvorfor stille op?**

At stille op som kandidat til landsrådet er både et personligt valg og et bidrag til fællesskabet. Jeg vil fremhæve 3 gode grunde til at stille op:

* Du får indflydelse og vælger blandt andet Coops øverste bestyrelse
* Du får et unikt landsdækkende netværk
* Du får ny viden og erfaring

Der kan være masser af personlige og faglige årsager til, at det er spændende at engagere sig. Det kan være, at du brænder for emner som:

* At udvikle Coop som bannerfører for ansvarlighed og have store ambitioner på vores medlemmers vegne
* At fremme Coops arbejde med Madmanifestet og vores ambitiøse mål om bedre mad, økologi og sundhed
* At udvikle vores forening ved at engagere sig selv og andre medlemmer i vores mærkesager og demokrati
* At udvikle Coops bidrag til lokal sammenhængskraft og bæredygtighed – for eksempel igennem lokale fødevarer
* At udvikle vores forretning gennem godt købmandskab, glade kunder og viden om detailhandel